Line Barfod (EL), 2011-05-25:
Det var jo spændende at høre ministerens tale, især her mod slutningen, hvor ministeren ligesom lagde op til, at nu kom de initiativer, som regeringen vil komme med for at øge det kommunale selvstyre.
Og jeg lyttede og jeg lyttede, og der kom ikke noget, så det håber jeg vi kan få frem i debatten, hvis regeringen har bare ét konkret forslag til at øge det kommunale selvstyre.
Jeg håber også, at vi kan høre lidt mere om, hvad det er for en slags velfærd, som regeringen mener at man vil styrke.
Er det den velfærd, som vi hidtil har bygget op i Danmark gennem flere generationer, hvor man får det, man har behov for, altså at børn får en god hverdag i en børnehave, i en vuggestue, får den undervisning i folkeskolen, de har behov for, og ældre får den hjælp, de har behov for osv.?
Er det den velfærd, som man siger man vil styrke?
For det er jo der, den store debat står.
Alle kan sige de pæne ord om, at vi gerne vil have nogle stærke kommuner.
Men det afgørende er jo at diskutere, hvad det er for et indhold, og hvordan man ønsker at vi skal få det indhold, herunder i høj grad også, hvem det er, der skal bestemme.
Det, vi har kunnet se, er jo, at den udvikling, som finansministeren sammen med den tidligere statsminister, Anders Fogh Rasmussen, har gennemført i de sidste 10 år, har gået ud på at afvikle demokratiet, har gået ud på at afvikle det kommunale selvstyre, som har haft så stor betydning for, at vi har fået opbygget et stærkt velfærdssamfund.
I stedet har man troet, at markedsmekanismer skulle kunne erstatte det.
Men når vi ser på virkeligheden ude i kommunerne, kan vi altså se, at det er gået den stik modsatte vej – så har man afviklet og afviklet velfærden.
Og vi er nu nået til, at det virkelig gør ondt mange steder.
Det har også den store betydning for samfundsøkonomien, at kommunerne ikke rigtig har mulighed for at tænke langsigtet og lave investeringer, som kan have betydning for samfundsøkonomien, men i stedet, fordi de risikerer at få dummebøder af regeringen og Dansk Folkeparti, er nødt til at tænke meget kortsigtet og kun se på, hvad der gavner den enkelte adskilte kasse, i stedet for hvad der gavner den samlede samfundsøkonomi.
F.eks. har vi et stort behov for klimainvesteringer, for at få renoveret vores bygninger, samtidig med at vi har en masse bygningshåndværkere, der går arbejdsløse.
Hvis man havde muligheden for at tænke fornuftigt og langsigtet, ville man selvfølgelig sørge for at få gang i klimarenoveringerne og få ansat nogle af de arbejdsløse til at lave det arbejde, der er behov for, så man også på længere sigt sparer udgifter til høje energiafgifter og energiudgifter i det hele taget og også sikrer, at vi ikke skal bruge så meget fossilt brændstof, men kommer over på vedvarende energi.
Man ville kunne gøre en god forebyggende indsats og i stedet for at fyre pædagoger så sørge for, at vi har folk ansat til at tage sig af vores børn, så man har en ordentlig social indsats i forhold til alle børn, frem for at man, når først de er kommet ud i meget store problemer, skal give dem specialundervisning, skal anbringe dem osv.
Man ville kunne sørge for at investere langsigtet i det hele taget og tænke på tværs af flere sektorer, hvis man fik muligheden for det.
Jeg håber, at vi kan få lidt mere frem under debatten om, hvad det er.
Vi kunne høre, at det, ministeren ville, var det stik modsatte af selvstyre, for det var, at man ville have flere tvangsprivatiseringer, og man ville tvinge kommunerne til at lave endnu mere af det, man kalder konkurrenceudsættelse.
Det, vi har set hidtil, er, at det koster enormt mange penge i bureaukrati, og det tvinger kommunerne til, at de skal organisere deres arbejde på en helt anden måde end det, der er det mest fornuftige, og det, som gør, at man kan sikre en ordentlig opgaveløsning for borgerne.
Dertil kommer så hele den debat, vi har haft i de seneste par år, om udkantsområder i Danmark, hvor kommunerne heller ikke får de muligheder, der skal til, for faktisk at sikre lokale investeringer til at skabe lokale arbejdspladser og lokale gode forhold og sammen med deres ansatte og deres borgere sikre gode udviklingsmuligheder.
De alt for stramme regler herindefra og den alt for stramme økonomi, som ministeren dikterer, tvinger dem til bare at skulle afvikle.
Jeg skal derfor på vegne af Socialdemokraterne, SF, De Radikale og Enhedslisten fremsætte følgende: Forslag til vedtagelse Folketinget konstaterer, at landets kommuner befinder sig i en vanskelig situation.
De fleste kommuner tynges af et økonomisk og styringsmæssigt pres, der mindsker det kommunale selvstyre og giver anledning til uhensigtsmæssig budgetadfærd og nedskæringer på velfærd og service.
Folketinget ønsker at styrke det kommunale selvstyre og sikre realistiske rammer med plads til at opretholde og udvikle velfærden.
Folketinget pålægger på den baggrund regeringen inden udgangen af 2012 at gennemføre en analyse af muligheden for at omlægge den samlede kommunale økonomi på en sådan måde, at kommunerne gives større selvstændighed og frihed til at planlægge langsigtet, samtidig med at kommunerne i endnu højere grad kan bidrage til at tage medansvar for den samlede samfundsøkonomi.